b'\n_START_ARTICLE_\nThe Simpsons Game\n_START_SECTION_\nJuoni\n_START_PARAGRAPH_\nBart menee videopelikauppaan ja ostaa sielt\xc3\xa4 uuden Grand Theft Takku -pelin, mutta Marge huomaa h\xc3\xa4net kun h\xc3\xa4n tulee ulos kaupasta, ja takavarikoi pelin. Bartin murjottaessa h\xc3\xa4nen eteens\xc3\xa4 putoaa taivaasta videopeliopas. Oppaasta Bart saa selville, ett\xc3\xa4 h\xc3\xa4n ja h\xc3\xa4nen perheens\xc3\xa4 muutkin j\xc3\xa4senet ovat videopelihahmoja, ja heill\xc3\xa4 kaikilla on supervoimia. My\xc3\xb6hemmin Bart k\xc3\xa4ytt\xc3\xa4\xc3\xa4 Bartman-voimiaan est\xc3\xa4\xc3\xa4kseen Jimbon, Kearneyn ja Dolphin varkauden Springfieldin luonnonhistoriallisessa museossa, Homer k\xc3\xa4ytt\xc3\xa4\xc3\xa4 voimiaan muuttua isoksi l\xc3\xa4skipalloksi voittaakseen sy\xc3\xb6ntikilpailun, Lisa k\xc3\xa4ytt\xc3\xa4\xc3\xa4 meditointivoimiaan est\xc3\xa4\xc3\xa4kseen herra Burnsin mets\xc3\xa4nhakkuuprojektin ja Marge k\xc3\xa4ytt\xc3\xa4\xc3\xa4 voimiaan saada v\xc3\xa4kijoukot toimimaan h\xc3\xa4nen tahtonsa mukaan est\xc3\xa4\xc3\xa4kseen Grand Theft Takku -pelin julkaisun Springfieldiss\xc3\xa4, vaikka Lisa huomauttaakin h\xc3\xa4nen k\xc3\xa4ytt\xc3\xa4neen v\xc3\xa4kivaltaa v\xc3\xa4kivaltaisen pelin kielt\xc3\xa4miseen._NEWLINE_Lounaalla Simpsonit alkavat kiistell\xc3\xa4 siit\xc3\xa4, mihin heid\xc3\xa4n pit\xc3\xa4isi uusia voimiaan k\xc3\xa4ytt\xc3\xa4\xc3\xa4. Samaan aikaan avaruusoliot Kang ja Kodos aloittavat valloitushy\xc3\xb6kk\xc3\xa4yksen maahan. Simpsonit eiv\xc3\xa4t p\xc3\xa4rj\xc3\xa4\xc3\xa4 alieneille, ja Bart ja Lisa hakevat professori Frinkilt\xc3\xa4 huijausoppaan perheen voimien parantamiseksi ja uusien saamiseksi. Niiden avulla Bart ja Lisa ly\xc3\xb6v\xc3\xa4t merikapteeni McCallisterin kanssa joukon ajatusohjattuja delfiinej\xc3\xa4, jotka hy\xc3\xb6kk\xc3\xa4\xc3\xa4v\xc3\xa4t kaupungin akvaarioon, ja Bart ja Homer pys\xc3\xa4ytt\xc3\xa4v\xc3\xa4t valtavan eloon her\xc3\xa4nneen Laardi-Lassi-donitsipatsaan. Lis\xc3\xa4ksi Bart ja Homer pelastavat Cletuksen alienien aluksesta._NEWLINE_Selvitt\xc3\xa4\xc3\xa4kseen totuuden tapahtumista Simpsonit k\xc3\xa4\xc3\xa4ntyv\xc3\xa4t internetin puoleen voidakseen saada enemm\xc3\xa4n selville voimistaan, mutta Homer kaataa vahingossa olutta n\xc3\xa4pp\xc3\xa4imist\xc3\xb6lle, ja Simpsonit joutuvat imaistuiksi pelimoottorin sis\xc3\xa4\xc3\xa4n. Siell\xc3\xa4 he tapaavat Will Wrightin, joka on tuhoamassa tarpeettomiksi k\xc3\xa4yvi\xc3\xa4 vanhojen videopelien 8-bittisi\xc3\xa4 Simpsoneita. Perhe pelastaa peliesi-is\xc3\xa4ns\xc3\xa4 tuholta, ja p\xc3\xa4\xc3\xa4tt\xc3\xa4\xc3\xa4 l\xc3\xa4hte\xc3\xa4 pelien luojan luo ja vakuuttaa h\xc3\xa4net olemaan tuhoamatta niit\xc3\xa4. P\xc3\xa4\xc3\xa4st\xc3\xa4kseen luojan kartanoon Simpsonien on saatava nelj\xc3\xa4 avainkorttia nelj\xc3\xa4st\xc3\xa4 eri pelist\xc3\xa4. Ensin Homer ja Marge p\xc3\xa4ihitt\xc3\xa4v\xc3\xa4t lohik\xc3\xa4\xc3\xa4rmeen NeverQuest -peliss\xc3\xa4. Seuraavaksi Bart ja Homer est\xc3\xa4v\xc3\xa4t herra Burnsia varastamasta arvokkaita ranskalaismaalauksia toisen maailmansodan aikana Medal of Homer -peliss\xc3\xa4. Marge ja Lisa poistavat Grand Theft Takku -pelist\xc3\xa4 kaiken v\xc3\xa4kivaltaisen materiaalin ja korvaavat sen perheyst\xc3\xa4v\xc3\xa4llisemm\xc3\xa4ll\xc3\xa4 materiaalilla. Lopuksi Lisa ja Homer matkaavat muinaiseen Japaniin ja p\xc3\xa4ihitt\xc3\xa4v\xc3\xa4t ilke\xc3\xa4n herra Lian (Milhousen) J\xc3\xa4ttihubahippa -peliss\xc3\xa4._NEWLINE_Kun kaikki avainkortit on ker\xc3\xa4tty, Bart ja Homer menev\xc3\xa4t kartanoon, jossa he tapaavat Matt Groeningin, joka l\xc3\xa4hett\xc3\xa4\xc3\xa4 Futurama-hahmot Benderin ja tohtori Zoidbergin heid\xc3\xa4n kimppuunsa. Perhe kuitenkin voittaa ne. Groening my\xc3\xb6nt\xc3\xa4\xc3\xa4 luovansa uusia pelej\xc3\xa4 vain rahan takia, ja tuhoaa sitten pelimoottorin. Simpsonit ja muutamat muut pelihahmot pakenevat Springfieldiin, joka on yh\xc3\xa4 alienien hy\xc3\xb6kk\xc3\xa4yksen kohteena. Lisa k\xc3\xa4ytt\xc3\xa4\xc3\xa4 voimiaan rakentaakseen tornin Taivaaseen, jossa he aikovat pyyt\xc3\xa4\xc3\xa4 Jumalalta neuvoa. Simpsonit voittavat Jumalan Dance Dance Revolution -peliss\xc3\xa4, mink\xc3\xa4 j\xc3\xa4lkeen t\xc3\xa4m\xc3\xa4 paljastaa pudottaneensa videopelioppaan vahingossa, sallien siten perheen l\xc3\xb6yt\xc3\xa4\xc3\xa4 supervoimansa. Tajuten v\xc3\xa4\xc3\xa4r\xc3\xa4n k\xc3\xa4ytt\xc3\xa4ytymisens\xc3\xa4 Jumala lupaa palauttaa Springfieldin ennalleen ja ettei uusia Simpsonit-videopelej\xc3\xa4 julkaistaisi jotteiv\xc3\xa4t vanhat hahmot k\xc3\xa4visi turhiksi. Lopuksi paljastuu, ett\xc3\xa4 koko peli onkin ollut vain Ralphin pelaamaa videopeli\xc3\xa4, ja lis\xc3\xa4ksi Ralph tajuaa jonkun pelaavan peli\xc3\xa4 ruudun takana.\n_START_SECTION_\nPelaaminen\n_START_PARAGRAPH_\nPelaaja voi ohjata kaikkia Simpsonien perheen viidest\xc3\xa4 j\xc3\xa4senest\xc3\xa4. Joka tasolla on pelattavissa kaksi hahmoa, paitsi ensimm\xc3\xa4isell\xc3\xa4 koulutustasolla "Suklaan valtakunta", jossa vain Homeria voi pelata. Peliss\xc3\xa4 on kuusitoista jaksoiksi nimetty\xc3\xa4 tasoa, ja jokainen vaatii tiettyj\xc3\xa4 voimia. Esimerkiksi nelj\xc3\xa4nnen jakson l\xc3\xa4p\xc3\xa4isyyn tarvitaan Lisan "Buddhan k\xc3\xa4den" voimia siirt\xc3\xa4m\xc3\xa4\xc3\xa4n isoja esineit\xc3\xa4 ja Bartin ritsaa sammuttamaan koneita. Joka jaksossa on omat vihollisensa, paitsi viimeisess\xc3\xa4 jaksossa, jossa kohdataan vanhoja vihollisia edellisist\xc3\xa4 jaksoista uudelleen v\xc3\xa4ritettyin\xc3\xa4._NEWLINE_Jotkin erikoishaasteet aukeavat, kun jakso on selvitetty. T\xc3\xa4h\xc3\xa4n kuuluvat mm. kaikkien hahmolle kuuluvien ker\xc3\xa4tt\xc3\xa4vien esineiden l\xc3\xb6yt\xc3\xa4minen, ja joissakin konsoleissa my\xc3\xb6s jakson juonen l\xc3\xa4p\xc3\xa4iseminen mahdollisimman nopeasti aikahaasteessa._NEWLINE_Peliss\xc3\xa4 hahmot kuvataan ylh\xc3\xa4\xc3\xa4lt\xc3\xa4 p\xc3\xa4in, ja n\xc3\xa4kyvill\xc3\xa4 ovat kummankin tasolla pelattavan hahmon osumapistemittarit, sek\xc3\xa4 hy\xc3\xb6kk\xc3\xa4ys- ja erikoishy\xc3\xb6kk\xc3\xa4ysmittarit parhaillaan pelattavalle hahmolle. Peli voi moninpeliss\xc3\xa4 jakaa ruudun ja n\xc3\xa4ytt\xc3\xa4\xc3\xa4 molemmat tasolla pelattavat hahmot, sallien kummankin pelaajan ohjata toista niist\xc3\xa4._NEWLINE_Nintendo DS-versiosta l\xc3\xb6ytyy joitakin ominaisuuksia, joita ei muissa versioissa ole. N\xc3\xa4ihin lukeutuvat esimerkiksi pelattaessa avautuvat minipelit, jotka perustuvat usein peliautomaattipeleihin, kuten Froggeriin ja Space Invadersiin, joista j\xc3\xa4lkimm\xc3\xa4inen esittelee Simpsonien Kauhujen talo-jaksoista tutut avaruusoliot, Kangin ja Kodosin. My\xc3\xb6s virtuaalilemmikkipeli, jossa pelaaja ruokkii ja viihdytt\xc3\xa4\xc3\xa4 Homeria ja pelastaa h\xc3\xa4net sellaisilta vaaroilta kuin syd\xc3\xa4nkohtaus ja tukehtuminen, on saatavilla.\n_START_SECTION_\nPelattavat hahmot\n_START_PARAGRAPH_\nHomer on ensimm\xc3\xa4inen pelattava hahmo, jota pelataan ensi kerran ensimm\xc3\xa4isell\xc3\xa4 tasolla "Suklaan valtakunta". H\xc3\xa4nen kykyihins\xc3\xa4 kuuluvat kyky muuttua "Homer-palloksi", jonka muodossa h\xc3\xa4n voi py\xc3\xb6ri\xc3\xa4 ja iske\xc3\xa4 kohteita; muuttua "karkki-Homeriksi" sy\xc3\xb6m\xc3\xa4ll\xc3\xa4 Milon Venus-hedelm\xc3\xa4karkin ja ampua karkkikranaatteja; sy\xc3\xb6d\xc3\xa4 chili\xc3\xa4 ja muuttua "mielenvikaiseksi pippuri-Homeriksi", joka voi sy\xc3\xb6st\xc3\xa4 tulipommeja ja laavaa; ja muuttua ilmapalloksi imem\xc3\xa4ll\xc3\xa4 heliumia. Homerin erikoisase on viholliset lamauttava j\xc3\xa4ttir\xc3\xb6yht\xc3\xa4isy. Bart esitell\xc3\xa4\xc3\xa4n ensi kertaa pelin toisella tasolla "Bartman Begins". H\xc3\xa4nen kykyns\xc3\xa4 on muuttua supersankari Bartmaniksi, sallien h\xc3\xa4nen k\xc3\xa4ytt\xc3\xa4\xc3\xa4 k\xc3\xb6ysiratoja, kiivet\xc3\xa4 tiettyj\xc3\xa4 seini\xc3\xa4, liit\xc3\xa4\xc3\xa4 isoja et\xc3\xa4isyyksi\xc3\xa4 ja tehd\xc3\xa4 joitakin muitakin akrobaattisia liikkeit\xc3\xa4. H\xc3\xa4nen erikoisvoimansa on l\xc3\xa4hett\xc3\xa4\xc3\xa4 parvi lepakoita viitastaan vastustajiaan p\xc3\xa4in. H\xc3\xa4n voi my\xc3\xb6s k\xc3\xa4ytt\xc3\xa4\xc3\xa4 ritsaansa vastustajien iskemiseen ja kaukaisiin kohteisiin osumiseen._NEWLINE_Lisa esitell\xc3\xa4\xc3\xa4n nelj\xc3\xa4nnell\xc3\xa4 tasolla "Lisa puunhalaajahippin\xc3\xa4". H\xc3\xa4nen p\xc3\xa4\xc3\xa4asiallinen hy\xc3\xb6kk\xc3\xa4ystyylins\xc3\xa4 on potkiminen, mutta h\xc3\xa4n voi my\xc3\xb6s tietyist\xc3\xa4 meditointipisteist\xc3\xa4 k\xc3\xa4sin k\xc3\xa4ytt\xc3\xa4\xc3\xa4 voimaansa, "Buddhan k\xc3\xa4tt\xc3\xa4". H\xc3\xa4n voi k\xc3\xa4ytt\xc3\xa4\xc3\xa4 t\xc3\xa4t\xc3\xa4 voimaa n\xc3\xa4p\xc3\xa4ytt\xc3\xa4m\xc3\xa4\xc3\xa4n, m\xc3\xa4iskim\xc3\xa4\xc3\xa4n, j\xc3\xa4\xc3\xa4dytt\xc3\xa4m\xc3\xa4\xc3\xa4n tai iskem\xc3\xa4\xc3\xa4n vihollisia salamoilla, kuten my\xc3\xb6s siirtelem\xc3\xa4\xc3\xa4n tiettyj\xc3\xa4 esineit\xc3\xa4. Lisan erikoisvoima on saksofonin soitto, jolla h\xc3\xa4n voi hy\xc3\xb6k\xc3\xa4t\xc3\xa4 ja lamauttaa vihollisia. My\xc3\xb6hemmill\xc3\xa4 tasoilla h\xc3\xa4n voi my\xc3\xb6s k\xc3\xa4ytt\xc3\xa4\xc3\xa4 soitintaan k\xc3\xa4\xc3\xa4nt\xc3\xa4\xc3\xa4kseen viholliset toisiaan vastaan. Marge on pelin v\xc3\xa4hiten pelattava hahmo. H\xc3\xa4net esitell\xc3\xa4\xc3\xa4n tasolla viisi "R\xc3\xa4hin\xc3\xa4remmi", ja h\xc3\xa4nen voimansa on saada v\xc3\xa4kijoukot tottelemaan h\xc3\xa4nen k\xc3\xa4skyj\xc3\xa4\xc3\xa4n. H\xc3\xa4n voi k\xc3\xa4skytt\xc3\xa4\xc3\xa4 v\xc3\xa4kijoukkoja esteiden poistamiseen, vihollisia vastaan hy\xc3\xb6kk\xc3\xa4\xc3\xa4miseen sek\xc3\xa4 kohteiden rakentamiseen tai korjaamiseen. Maggie toimii Margen jatkeena, ja on pelattavissa ilmastointikanavissa ja muissa pieniss\xc3\xa4 tiloissa.'